P r e d k l a d a c i a   s p r á v a

Na základe záverov rokovania a rozhodnutia Európskej rady na tzv. „Essenskom Summite“ v roku 1994, ktorý sa zaoberal  problematikou zjednotenia pravidiel o pôvode tovaru a ich rozšírením na krajiny strednej a východnej Európy, t.j. zavedením diagonálnej kumulácie,  začal sa celý rad rokovaní medzi členskými krajinami Európskej únie, medzi asociovanými  krajinami a  Európskou úniou, ako aj s krajinami Európskeho združenia voľného obchodu. Výsledkom rokovaní bolo dosiahnutie dohody 29 členských a asociovaných krajín EÚ, ako aj krajín EZVO o zavedení diagonálnej kumulácie od 1. januára 1997.   

Podmienkou a  potrebným základom na rozšírenie pan-európskej  kumulácie bolo uzatvorenie dohôd o voľnom obchode medzi pridruženými krajinami a Európskou úniou, ako aj uplatňovanie rovnakých pravidiel pôvodu nielen v Európskych dohodách, ale aj v príslušných dohodách o voľnom obchode medzi krajinami strednej a východnej Európy. 

Členské štáty EZVO, Európske spoločenstvo, krajiny CEFTA a všetky ostatné pridružené štáty Európy sa dohodli takisto na zahrnutí Estónskej republiky, Lotyšskej republiky, Litovskej republiky a Tureckej republiky do systému pan-európskej kumulácie. Zavedením nových pravidiel o pôvode tovaru, ktoré sú obsahom zmeny protokolov o pôvode tovaru k horeuvedeným dohodám o voľnom obchode sa očakáva uplatňovanie modifikácie preferenčných pravidiel pôvodu, najmä z dôvodu zmien Harmonizovaného systému, ktoré nadobudli platnosť 1. januára 2002.

Z tohto dôvodu je potrebné vykonať procedurálnym procesom aj zmenu Protokolu 3 k Dohode o voľnom  obchode (DVO) medzi vládou SR a vládou Štátu Izrael, napriek skutočnosti, že izraelská strana nepristúpila na pan-európsku kumuláciu pôvodu tovaru.

Na základe uvedenej skutočnosti boli spracované návrhy rozhodnutí spoločných výborov o zmenách príslušných colných protokolov k jednotlivým dohodám o voľnom obchode – ide o zmenu Protokolu 2 k DVO medzi SR a Estónskou republikou, zmenu Protokolu 3 k DVO medzi SR a Lotyšskou republikou, zmenu Protokolu 4  k DVO medzi SR a  Litovskou republikou, zmenu Protokolu 3 k DVO medzi SR a Tureckou republikou, zmenu Protokolu 3 k DVO medzi vládou SR a vládou Štátu Izrael a zmenu Protokolu B k DVO medzi SR a Európskym združením voľného obchodu. Z dôvodu obsahovej identickosti protokolov a ich značnému rozsahu je v materiále priložená iba zmena protokolu s Estónskom. 

Navrhované zmeny protokolov k dohodám o voľnom obchode sú v súlade so všeobecne záväznými zásadami medzinárodného práva a sú medzinárodnými zmluvami vládnej povahy, preto sa predkladajú len na rokovanie vlády SR. Uzavretie týchto protokolov nebude mať záporný vplyv na štátny rozpočet, ani na zamestnanosť.

Materiál bol predložený na medzirezortné pripomienkové konanie všetkým povinne pripomienkujúcim subjektom. Výsledky pripomienkového konania sú uvedené v samostatnej časti. Materiál sa predkladá na rokovanie vlády bez rozporu.